EL Επίσημη Εφημερίδα της Ευρωπαϊκής Ένωσης C 231/39

Απόσπασμα της απόφασης σχετικά με την Reykjavík Savings Bank βάσει της οδηγίας 2001/24/ΕΚ του Ευρωπαϊκού Κοινοβουλίου και του Συμβουλίου, για την εξυγίανση και την εκκαθάριση των πιστωτικών ιδρυμάτων

2009/C 231/08

ΠΡΟΣΚΛΗΣΗ ΑΝΑΓΓΕΛΙΑΣ ΑΠΑΙΤΗΣΕΩΝ — ΤΗΡΗΤΕΕΣ ΠΡΟΘΕΣΜΙΕΣ

Δυνάμει της εκ του νόμου αρμοδιότητας που παρέχει ο Νόμος περί πιστωτικών ιδρυμάτων (Financial Institutions Act), αριθ. 161/2002, άρθρο 100 α, με αναφορά στο άρθρο 5 του Νόμου αριθ. 129/2008, για τις εκταμιεύσεις του δημόσιου ταμείου λόγω έκτακτων περιστάσεων στην χρηματοπιστωτική αγορά (Authority for Treasury Disbursements due to Unusual Financial Market Circumstances Act), η οποία ίσχυε κατά την υπό εξέταση περίοδο, η αρχή εποπτείας του χρηματοπιστωτικού τομέα ανέλαβε, στις 21 Μαρτίου 2009, τις εξουσίες που διαθέτει η συνέλευση των μετόχων της Reykjavík Savings Bank (SPRON) και προέβη στον διορισμό επιτροπής προσωρινής διαχείρισης (Resolution Committee). Βάσει της πράξης αριθ. 44/2009, η επιτροπή προσωρινής διαχείρισης της Reykjavík Savings Bank ανέλαβε τις ευθύνες ενός προσωρινού διοικητικού συμβουλίου. Σύμφωνα με την πράξη αριθ. 161/2002, άρθρο 100 α, παρ. 3, το προσωρινό διοικητικό συμβούλιο ολοκλήρωσε την ταχθείσα τρίμηνη εντολή του στις 23 Ιουνίου 2009, οπότε το Πρωτοδικείο του Ρέικιαβικ όρισε επιτροπή εκκαθάρισης για την Reykjavík Savings Bank, αρμόδια για τον χειρισμό των απαιτήσεων έναντι της Τράπεζας κατά τη διάρκεια της διαδικασίας εκκαθάρισης και για την εποπτεία της διαδικασίας αυτής.

Ως ημερομηνία αναστολής των πληρωμών ορίστηκε, σύμφωνα με το άρθρο 101 παρ. 4, του Νόμου αριθ. 161/2002 περί πιστωτικών ιδρυμάτων, η 30ή Οκτωβρίου 2008. Η 23η Ιουνίου 2009, ημερομηνία έναρξης της διαδικασίας εκκαθάρισης, αποφασίστηκε με βάση την απόφαση του Πρωτοδικείου του Ρέικιαβικ για τον ορισμό της επιτροπής εκκαθάρισης, με αναφορά στο Νόμο αριθ. 44/2009, άρθρο 102 παρ. 3 εδάφιο 2.

Όσοι επιθυμούν να αναγγείλουν απαιτήσεις έναντι της Reykjavík Savings Bank, ή περιουσιακών στοιχείων που τελούν υπό τον έλεγχό της, καλούνται να το πράξουν εγγράφως ενώπιον της επιτροπής εκκαθάρισης της SPRON, εντός έξι μηνών από τη δημοσίευση της πρόσκλησης αναγγελίας απαιτήσεων στη χώρα τους, σε διεθνούς κυκλοφορίας εφημερίδα ή στην Επίσημη Εφημερίδα της Ευρωπαϊκής Ένωσης. Οι απαιτήσεις πρέπει να παραληφθούν από την επιτροπή εκκαθάρισης εντός της προαναφερόμενης προθεσμίας, το δε περιεχόμενό τους να είναι σύμφωνο με τις διατάξεις του περί Πτωχεύσεων κλπ. νόμου, αριθ. 21/1991., άρθρο 117 παρ. 2 και 3.

Οι αναγγελλόμενες απαιτήσεις πρέπει να αποστέλλονται στην εκκαθαριστική επιτροπή, στη διεύθυνση:

The Winding-Up Board of Reykjavík Savings Bank Lágmúli 6 108 Reykjavík ICELAND

Σύμφωνα με τις προαναφερόμενες διατάξεις, ειδοποιούνται οι πιστωτές ότι οφείλουν να συμπεριλάβουν το συνολικό ποσό των απαιτήσεών τους όπως είχαν στις 23 Ιουνίου 2009.

Οι απαιτήσεις σε ξένο νόμισμα πρέπει να αναγγέλλονται βάσει του οικείου νομίσματος. Ωστόσο, οι πιστωτές από κράτος μέλος του Ευρωπαϊκού Οικονομικού Χώρου ή της Ευρωπαϊκής Ζώνης Ελεύθερων Συναλλαγών δύνανται να συντάσσουν την αναγγελία τους σε γλώσσα του οικείου κράτους. Οι εν λόγω αναγγελίες απαιτήσεων συνοδεύονται απαραίτητα από μετάφραση στην ισλανδική γλώσσα. Δύνανται ωστόσο να κατατίθενται στην αγγλική, χωρίς να συνοδεύονται από μετάφραση στην ισλανδική. Οι λοιποί πιστωτές δύνανται να καταθέτουν τις αναγγελίες απαιτήσεών τους είτε στην ισλανδική είτε στην αγγλική γλώσσα.

Σε περίπτωση εκπρόθεσμης αναγγελίας τους, οι απαιτήσεις θα θεωρηθεί ότι δεν έχουν επαρκώς προσδιοριστεί σύμφωνα με τον περί Πτωχεύσεων κλπ. νόμο, αριθ. 21/1991, άρθρο 118, και θα παύσουν συνεπώς να έχουν την ισχύ αξιώσεως έναντι της Reykjavik Savings Bank, εκτός περιπτώσεως εφαρμογής ενός των εδαφίων 1-6 της εν λόγω διάταξης.

Τονίζεται ότι με την αναγγελία απαίτησης ο πιστωτής θεωρείται ότι αποποιείται του δικαιώματος εμπιστευτικής μεταχείρισης (π.χ. τραπεζικό απόρρητο) σε σχέση με την επίμαχη απαίτηση.

Την Τετάρτη 17 Μαρτίου 2010, στις 10 π.μ., θα πραγματοποιηθεί, στο Hilton Hotel Nordica, Suðurlandsbraut 2, Reykjavík, συνέλευση των πιστωτών. Δικαίωμα συμμετοχής στη συνέλευση έχουν όσοι θα έχουν αναγγείλει απαιτήσεις κατά της Τράπεζας. Στη συνεδρίαση αυτή θα συζητηθεί ο πίνακας των απαιτήσεων που έχουν αναγγελθεί και η θέση της εκκαθαριστικής επιτροπής όσον αφορά την αναγνώριση των απαιτήσεων, στο μέτρο που θα είναι διαθέσιμη τη στιγμή εκείνη. Πίνακας των απαιτήσεων που κατατέθηκαν θα έχει τεθεί στη διάθεση αυτών οι οποίοι έχουν προβεί σε αναγγελία απαιτήσεων κατά της Τράπεζας, μία τουλάχιστον εβδομάδα πριν από τη διεξαγωγή της ανωτέρω συνέλευσης.

Περαιτέρω πληροφορίες σχετικά με την αναγγελία και τον χειρισμό των απαιτήσεων θα είναι διαθέσιμες μέσω του δικτυακού τόπου της Τράπεζας, http://www.spron.is. Η επιτροπή εκκαθάρισης επιθυμεί να διατυπώσει τις ακόλουθες συστάσεις προς τους πιστωτές:

α) Μαζί με την αναγγελία απαιτήσεων παρακαλούνται να γνωστοποιήσουν και τη διεύθυνσή του ηλεκτρονικού τους ταχυδρομείου ή αυτήν του εκπροσώπου τους, ώστε να διευκολυνθεί η διάδοση των πληροφοριών.

β) Παρακαλούνται να υποβάλουν τα στοιχεία του τραπεζικού λογαριασμού τους προς διευκόλυνση της εκταμίευσης, όταν και εάν αυτή λάβει χώρα.

γ) Να προβούν στην αναγγελία των απαιτήσεών τους το συντομότερο δυνατόν μετά από την παρούσα πρόσκληση.

Υπόδειγμα αναγγελίας απαίτησης υπάρχει διαθέσιμο στη διεύθυνση http://www.spron.is